देश के लोग बलात्कार जैसे घृणित मामले में सरकार से कड़े क़ानून की मांग कर रहे थे, तुरंत कार्यवाही चाह रहे थे. इसके लिए युवा इंडिया गेट पर आंदोलन कर रहे थे. कांग्रेस पार्टी, मीडिया और पुलिस ने एक कांस्टेबल की मौत का ऐसा तमाशा बनाया कि पूरा देश सहम गया. जबकि जिस दिन से कांस्टेबल सुभाष तोमर राम मनोहर लोहिया अस्पताल पहुंचे, उसी दिन से वहां के डॉक्टर लगातार यह कह रहे थे कि उनके शरीर पर न तो कोई बाहरी और न आंतरिक जख्म है. पुलिस और सरकार ने मीडिया की मदद से एक सिपाही की मौत के जरिए एक शांतिपूर्ण आंदोलन को न स़िर्फ बदनाम किया, बल्कि यह इल्जाम लगा दिया कि आंदोलनकारियों ने उसकी हत्या की है. हालांकि अभी इस मामले में कोर्ट का फैसला आना बाकी है, लेकिन प्रशासन की तरफ़ से यही कोशिश है कि येन-केन-प्रकारेण कुछ लोगों को कांस्टेबल सुभाष तोमर की मौत के लिए ज़िम्मेदार ठहरा कर आंदोलन में शामिल लोगों को शर्मसार किया जाए.